钦定古今图书集成/明伦汇编/官常典/第242卷 > 马札儿台
## 钦定古今图书集成/明伦汇编/官常典/第242卷 > 马札儿台

按《元史》本传，马札儿台世系见《兄伯颜传》。“马札儿台
蚤扈从武宗，后侍仁宗于潜邸，出入恭谨，莅事敏达，
仁宗悦之。及立为皇太子，以为中顺大夫、典用太监。
寻迁吏部郎中，升侍郎，进兵部尚书，迁利用卿，进度
支卿，转同知典瑞院事，升院使，历大都路达鲁花赤，
佩虎符，领虎贲亲军都指挥使。泰定四年，拜陕西行”
台治书侍御史。“关陕大饥，赈贷有不及者，尽出私财
以周贫民，所活甚众。”转太府卿，又转都功德使，改宣
政使，三迁皆仍太府卿。佩元降虎符，领高丽、女直、汉
军万户府达鲁花赤。拜御史大夫，仍领高丽、女直、汉
军，兼“右卫阿速亲军都指挥使司达鲁花赤”，提调承
徽寺。寻迁知枢密院事，兼前职，加提调武备寺事，加
金牌，领钦察闯闯帖木儿千户所。又仍以知枢密院
事，加镇守海口侍卫亲军屯储都指挥使司达鲁花
赤，馀如故。至元三年，议进爵封王，辞以兄伯颜既封
秦王，兄弟不宜并王，乃拜太保，分枢密院往镇北边。
至镇边民岁有徭役，悉蠲除之，后为定例。六年，伯颜既罢黜，召拜太师、中书右丞相，奏罢各处船户提举、
广东采珠提举二司，兼领右卫阿速军，又兼领群牧
监。未几，以疾辞，帝优诏起之，其请益坚，遂以太师就
第。明年，以其子脱脱为右丞相，而封马札儿台为忠
王。至正七年，别儿怯不花谗于帝，诏安置甘肃，以疾
薨，年六十三。马札儿台所至，不以察察为明，赫赫为
威，僚属各效其勤，至于事功既成，未尝以为己出也。
以仁宗宠遇之深，忌日必先百官诣原庙致敬，或一
食一果之美，必持献庙中。仁宗尝建寺云州九峰山，
未成而崩。马札儿台以私财成之，曰：“是虽未足以报
先帝之恩，而先帝尝驻跸于兹，诚不忍过其所而坐
视芜废也。”又建寺都城健德门东。十二年，特命改封
德王，令翰林儒臣制词立碑，仍赐“旌忠昭德”之额。长
子脱脱、次子也先帖木儿